Europa-Parlamentets beslutning

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2003, Sektion VI — Det Europæiske Økonomiske og Sociale Udvalg

EUROPA-PARLAMENTET,

der henviser til Den Europæiske Unions almindelige budget for regnskabsåret 2003 [1],

der henviser til forvaltningsregnskab og balance for regnskabsåret 2003 (C6-0019/2005),

der henviser til Revisionsrettens årsberetning for regnskabsåret 2003 med institutionernes svar [2],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [3],

der henviser til EF-traktatens artikel 272, stk. 10, og artikel 275 og 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [4], særlig artikel 50, artikel 86, stk. 4, og artikel 145, 146 og 147,

der henviser til finansforordningen af 21. december 1977 vedrørende De Europæiske Fællesskabers almindelige budget [5],

der henviser til forretningsordenens artikel 71 og bilag V,

der henviser til betænkning fra Budgetkontroludvalget (A6-0066/2005),

Revisionsrettens årsberetning

1. bemærker, at Det Europæiske Økonomiske og Sociale Udvalg (EØSU) administrerede et budget på 81166960 EUR, hvoraf 98,12 % (79642494 EUR) var forpligtet og 92,77 % (73889949,11 EUR) udnyttet pr. 31. december 2003;

2. glæder sig over, at Revisionsretten for første gang har evalueret samtlige institutioners kontrolmiljø individuelt og har offentliggjort sine bemærkninger i en særskilt del;

3. bemærker, at en række bestemmelser, der skulle få overvågnings- og kontrolmiljøet til at fungere, ikke var på plads før 2004;

4. noterer sig EØSU's redegørelse for, at man prioriterede de basale elementer i regelsættet (f.eks. EØSU's interne bestemmelser) og udnævnelsen af de finansielle aktører; bemærker, at de interne bestemmelser blev vedtaget den 8. januar 2003;

5. bemærker, at adskillige af finansforordningens krav i forbindelse med offentlige indkøb ikke blev overholdt i 2003; opfordrer Revisionsretten til at verificere de annoncerede forbedringer i årsberetningen for 2004;

6. glæder sig over, at der i begyndelsen af 2004 blev indført et nyt system for personaleforvaltning og lønudbetaling;

7. glæder sig over, at EØSU, om end med nogen forsinkelse, afskaffede forskudsforvaltningen for udbetaling af godtgørelser til medlemmer i begyndelsen af 2004;

8. minder EØSU om, at det under sidste års dechargeprocedure afgav en offentlig forsikring om, at "… at der ikke siden er forekommet nogen form for uregelmæssigheder ved afregning af rejseudgifter" [6]; kritiserer derfor EØSU for, at Revisionsretten i tre tilfælde har påvist, at det beløb, der var udbetalt i rejsegodtgørelse til medlemmer, var dobbelt så stort som det beløb, der er fastsat i udvalgets egne regler; bemærker, at EØSU i mellemtiden har præciseret reglerne for rejsegodtgørelser; opfordrer endvidere Revisionsretten til at følge resultaterne op i årsberetningen for 2004;

9. bemærker, at Bedragerikontoret (OLAF) har afsluttet en undersøgelse af beskyldninger om et medlems eventuelle misbrug af EØSU's rejsegodtgørelsesordning; OLAF har fundet dokumentation for "dobbelt godtgørelse" og har derfor overdraget resultaterne til det belgiske statsadvokatur; bemærker, at EØSU i fuldt omfang har samarbejdet med OLAF i hele undersøgelsesforløbet, og at OLAF ikke satte spørgsmålstegn ved EØSU's økonomiske forvaltningssystem;

Opfølgning af dechargeproceduren for 2002

10. bemærker, hvad angår Belliard-bygningen, at den interne revisors beretning ikke påviste nogen tilfælde af svig og endvidere anerkendte værdien af bygningsprojektet for udvalgene og den korrekte pris for erhvervelse af bygningen [7]; bemærker, at revisionen imidlertid påviste visse vanskeligheder i forvaltningen af specifikke arbejder;

11. glæder sig over EØSU'S vilje til at aflægge beretning om opfølgningen af den interne revisors henstillinger; bemærker, at EØSU endvidere agter at fremsende den 9. situationsberetning om Belliard-bygningen til Europa-Parlamentets kompetente udvalg;

Den anvisningsberettigedes og den interne revisors årsberetninger

12. glæder sig over, at EØSU har fremsendt den anvisningsberettigedes årsberetning, der blev ledsaget af en underskrevet revisionserklæring;

13. glæder sig over, at EØSU har fremsendt en kortfattet oversigt over den interne revisors årsberetning til Budgetkontroludvalget; bemærker i den forbindelse, at den interne revisor har

- fastlagt en checkliste for gennemførelsen af finansforordningens bestemmelser

- anbefalet en styrkelse af udnævnelsesproceduren for finansielle aktører

- anbefalet, at der udarbejdes kvartalsvise udgiftsplaner

- anbefalet, at der etableres fuldstændige filer over finansielle og kontraktmæssige forhold

- anbefalet offentliggørelse på intranet af hele den finansielle og juridiske ramme for at forenkle den finansielle forvaltning

- udarbejdet specifikke henstillinger for sektorer med budgetaktiviteter herunder handlingsplaner for 2004;

14. agter at følge op på disse henstillinger i dechargebetænkningen for 2004;

Andre bemærkninger

15. opfordrer EØSU til yderligere at forbedre sin offentlige profil som det organ, der repræsenterer civilsamfundet; opfordrer EØSU til at anvende benchmarking for at opnå målelige fremskridt;

16. udtrykker sin anerkendelse af EØSU for det omfattende forberedende arbejde, der blev udført i 2003 for at forberede udvidelsen; agter at følge op på de trufne foranstaltninger i dechargebetænkningen for 2004;

17. anmoder EØSU om at evaluere den nye finansforordnings konsekvenser for det administrative og politiske arbejde rettidigt inden revisionen i 2005/06 og aflægge beretning til Europa-Parlamentet om resultaterne.

[1] EUT L 54 af 28.2.2003, s. 1.

[2] EUT C 293 af 30.11.2004, s. 1.

[3] EUT C 294 af 30.11.2004, s. 99.

[4] EFT L 248 af 16.9.2002, s. 1.

[5] EFT L 356 af 31.12.1977, s. 1.

[6] Vedtagne tekster af 21.4.2004, P5_TA(2004) 0342.

[7] Svar på skriftligt spørgsmål nr. 3.

--------------------------------------------------